Анализ на информационната система за управление на отпадъците
За осъществяване на ефективно управление на отпадъците е необходимо високо ниво на информационно обезпечаване относно протичащите процеси, свързани с управление наотпадъците в страната. От съществено значение е изграждането на работеща информационна система, чрез която да бъде осъществена връзката между потребителите на информацията и източниците й. Пълнотата на информацията е основа за осъществяването на качествени анализи и в резултат - идентифициране на пречки и празноти и изготвянето на препоръки, които в последствие могат да се формулират като конкретни мерки за изпълнение на законодателството по управление на отпадъците. 

Основният документ регламентиращ набирането на информация е Наредба № 2 от 22 януари 2013 г. за реда и образците, по които се предоставя информация за дейностите по отпадъците, както и реда за водене на публични регистри (обн. ДВ, бр. 10 от 05.02.2013 г.), изм. с ДВ, бр. 86 от 01.10.2013 г.. 

С Наредба №2/2013 г. се определят:

1. редът и образците за водене на отчетност за дейностите по отпадъците;

2. редът и образците за предоставяне на информация за дейностите по отпадъците;

3. редът за предоставяне на информация от лицата, които пускат на пазара

продукти, след употребата на които се образуват масово разпространени отпадъци;

4. редът за водене на публичните регистри по чл. 45, ал. 1 от Закона за управление

на отпадъците (ЗУО);

5. изграждането и поддържането на информационна система за отпадъци.
Важно е да се подчертае включването в нормативния акт на изграждането и поддържането на информационна система за отпадъците, което на практика ще реши много от проблемите, свързани с информационната обезпеченост при вземането на управленски решения.

Наредба № 2 от 22 януари 2013 г., включително приложенията указания и образци. Оценка на яснотата на указанията и образците може да бъде направена след известен период, в който задължените лица ще подават информация. На този етап се наблюдава липса на приложение, което на се попълва за общинските площадки и от пунктовете за събиране на вторичне суровини.
Липсата на изградена информационна система не позволява информацията да се генерира автоматично на съответните нива, което води до изразходването на  значителни човешки и времеви ресурси за обработката на информация от хартиени копия или от образците, получени чрез използването на електронен подпис, а при липса на достатъчно капацитет се забавя процесът на генериране на нужната информация за различни цели. 
   От интернет страницата на Министерство на околната среда и водите се вижда, че е публикувана обява за провеждане на Открита процедура с предмет: „Оптимизиране на информационната система за отпадъци“.

Обществената поръчка включва 3 (три) обособени позиции както следва: 
· Обособена позиция № 1: „Разработване на нови модули към националната информационна система за отпадъци“; 

· Обособена позиция № 2: „Разработване на информационната система позволяваща  отчитане и контрол по прилагане на Наредбата за излезлите от употреба моторни превозни средства“; 

· Обособена позиция № 3: „Оптимизиране на информационната система за отпадъци“. 

Общата цел на поръчката се основава на принципите на законност, откритост, достъпност, отговорност, отчетност, ефективност, прозрачност и предвидимост на действията на администрацията. Стремежът е за по-добро обслужване и регулиране, както и улесняване на организацията на работните процеси в рамките на ползвателите и задължените лица, съгласно 

ЗУО. 

Развитието на националната информационна система за отпадъци чрез създаване на нови 

модули и доразвиване на вече съществуващи ще осигури изпълнението на ангажиментите на Изпълнителна агенция по околна среда (ИАОС), произтичащи от влизането в сила на ЗУО,  регламентиращ нормативно задължението за водене на публични регистри на площадките за  дейности с ОЧЦМ, ИУЕЕО, ИУМПС и НУБА, съгласно чл.45, ал.1, т.9 ЗУО и регистър на  лицата, извършващи дейности като търговец по §1, т.45 от ДР на ЗУО или като брокер по §1, т.5  от ДР на ЗУО, съгласно чл.5, ал. 1 т.6 ЗУО. 

Наредба №2 отменя Наредба №9 от 28 септември 2004 г. за реда и образците, по които 

се предоставя информация за дейностите по отпадъците, както и реда за водене на публичния регистър на издадените разрешения, регистрационните документи и на закритите обекти и дейности (обн. ДВ бр.95 от 26.10.2004 г.; отм. ДВ, бр. 10 от 05.02.2013 г.), което води до промяна на образците за водене на отчетност. Това налага доразработването и поддържането на допълнителните модули към националната информационна система за отпадъци, с цел актуализиране на образците и осигуряване на възможност за водене на отчетност в националната информационната система за отпадъци. 

Основната цел на поръчката е да се доизгради и внедри новата част към националната 

информационна система за отпадъци. В определени случаи националната информационна система за отпадъци ще служи и като източник на статистическа информация в областта на управлението на отпадъците, за целите на регионалната и централизирана администрация. 

Подцелите могат да бъдат обобщени по следния начин: 

- Поддържане на национален регистър на площадките за дейности с ОЧЦМ, ИУЕЕО, 

 ИУМПС и НУБА; 

- Поддържане на национален регистър на търговците и брокерите на отпадъци; 

- Предоставяне на възможността за актуализиране на регистрите в реално време; 

- Издаване на документи по чл.35 ЗУО по електронен път; 

- Класификация на отпадъците по електронен път; 

- Възможност за ефективна комуникация, както между отделните административни 

структури, така и със задължените лица;  

            - Възможност за водене на отчетност за дейности свързани с депониране на отпадъци в 

електронен вид; 

- Възможност за предоставяне на годишни отчети за дейности свързани с депониране на 

отпадъци в електронен вид; 

- Отпадане на необходимостта от водене на отчетност на хартия и намаляване на административната тежест.
Друга важна предпоставка за получаването на информация за отпадъците е нормативната уредба за работата на НСИ. При сега действаща система информация, която следва да е публична, като например количеството на отпадъците в отделна община, не се публикува при отказ на общинското ръководство за публикуване на информацията. В други случаи информация не се публикува при не получаването от страна на НСИ на изрично съгласие за отпадане на конфиденциалността за съответната информация. 
Съществуващата рамка за дейността на НСИ и системата на органи на статистиката, какъвто е ИАОС, също възпрепятства процеса на предоставяне на информация за целите на анализа на различни процеси свързани с управлението на отпадъците. Практиката информацията да се събира от ИАОС след което да се предоставя на НСИ след което ИАОС да предоставя при поискване информация съгласно разпоредбите на статистиката поставя много въпроси и пречи включително и пред работата на МОСВ, на което конфиденциална информация не може да бъде предоставена от една от структурите му каквато е ИАОС. 
Националният  статистически институт събира информация за отпадъците съгласно изискванията на Регламент (ЕО) № 2150/2002 от 25.11.2002 г. за статистика на отпадъците, с който се определя списъкът от отпадъци и икономически дейности, за които НСИ докладва представителни данни на национално ниво.

Данни за отпадъците се получават чрез статистически наблюдения, провеждани съгласно Регламента, като наблюденията, свързани с производствените отпадъци се отнасят за отпадъци от дейността на стопанските субекти (без тези от селското стопанство) и за отпадъци от селското, горското и рибното стопанство.

Статистическите наблюдения за отпадъците са с годишна периодичност и са извадкови по икономически сектори и отрасли. Данни се представят фирми, ведомства и други юридически лица, при чиято дейност се образуват или третират  отпадъци. Получените от извадките данни се пренасят на национално ниво чрез претегляне по заети лица и приходи. Тези данни се допълват с информация от ИАОС за предприятията с разрешителни за отпадъци. Съществуването на извадков принцип за събиране на данни и последващите действия за налагане на резултатите върху цялата съвкупност предполагат определено ниво на статистическа грешка.

С въвеждане на отчисленията на тон депонирани отпадъци, вероятно се наблюдава изкривяване на информацията, тъй като лицата, които депонират отпадъци докладват по- малки количества депонирани отпадъци с цел заблащане на по-малки суми за отчисленията.
Съществуват фирми, за които е известно, че извършват дейности с отпадъци не фигурират в регистъра на ИАОС. Порочната практика част от производствените отпадъци да не се докладват и да не се управляват като такива, се илюстрира и с данните от Регистъра на лицата, притежаващи документи за извършване на дейности с отпадъци. Прави впечатление много малкият брой разрешения на лицата, които образуват отпадъци, което се обяснява с факта, че съгласно действащия Закон за управление на отпадъците за дейността съхранение при мястото на образуване не се изисква разрешение или регистрация. Очевидно е, че е необходим регистърът на лицата които образуват отпадъци.
По отношение достъпността  и качеството на информацията могат да бъдат направени следните изводи: 

1. Нормативната уредба, на национално и европейско ниво, са лесно достъпни в интернет пространството и могат лесно да бъдат използвани. 
2. Информация за резултатите от проекти, включително правени прогнози и използвана методология, не са достъпни в интернет пространството.

3. Информация за проекти, финансирани със средства на ОП „Околна среда 2007-2013 г.“, Държавния бюджет, ПУДООС или общински бюджети, е изключително ограничена и използването й изисква анализ и обобщение на всички проекти, за да се извлекат необходимите данни. 
4. Липсва систематизирана статистическа и финансова информация за голям брой параметри, характеризиращи управлението на отпадъците.
5. Липсва система за набиране на качествена информация за управление на отпадъците чрез организиран мониторинг на процесите. 
6. Липсва система, която да позволи обхващането на процесите и количествата на внос и износ на отпадъци и/или суровини в следствие на третирането на отпадъците. 

7. Между данните за опасните отпадъци на ИАОС и НСИ има различия. 
8. В същото време липсва информация за значителни генератори на опасни отпадъци, като например домакинствата, търговски обекти, малки бизнеси и т.н.
9. Съществена информация, като например запълването и остатъчния капацитет на депата не е публично налична. От годишните доклади по изпълнение на комплексните разрешителни не може да се определи остатъчния капацитет на депата, притежаващи разрешителни.
10. Няма единен източник и систематизирана информация за изградената инфраструктура за третиране на отпадъците.

11. Подържаните регистри също се нуждаят от актуализация, така например в регистъра на лицата, притежаващи документи за извършване на дейности с отпадъци, липсват данни за количествата и/или капацитета, свързан с отпадъците и т.н. 
12. Наличната информация не позволява да бъде направена подробна оценка и анализ на работата на отделните системи за управление на отпадъците (напр. къде се извършва разкомплектоване на отпадъци от ИУМПС и ИУЕЕО; какви са получените след разкомплектоването фракции, къде са установени съответните системи за събиране и т.н.). 

13. Голям проблем е липсата на систематизирана информация за финансовите потоци, свързани с управление на отпадъците. На практика няма източник на обобщена информация за приходите и разходите на общините, свързани с дейностите по управление на отпадъците. Информация за отчисленията на общините по чл. 60 и 64 от ЗУО следва да е налична на интернет сайтовете на съответните  РИОСВ, към настоящия момент такава не беше открита.
14. Информацията, събирана от държавните институции, не винаги е достъпна за ползване, което възпрепятства осъществяването на независим контрол на протичащите процеси.

15. Част от събираната информация, която е публична по своя характер, не е налична онлайн или в друг подходящ за целите на анализа вид.

